CELEX: 32019D0521(02)
Language: bg
Date: 2019-05-17 00:00:00
Title: Решение на Комисията от 17 май 2019 година за създаване на експертната група за брутния национален доход към Комисията (Текст от значение за ЕИП.)

21.5.2019   
               
               
                  BG
               
               
                  Официален вестник на Европейския съюз
               
               
                  C 174/5
               
            
         РЕШЕНИЕ НА КОМИСИЯТА
         от 17 май 2019 година
         за създаване на експертната група за брутния национален доход към Комисията
         (текст от значение за ЕИП)
         (2019/C 174/06)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като има предвид, че:
         
                     (1)
                  
                  
                     Съгласно член 338 от Договора за функционирането на Европейския съюз Европейският парламент и Съветът приемат мерки за изготвянето на статистически данни, когато това е необходимо за изпълнение на дейностите на Съюза.
                  
               
                     (2)
                  
                  
                     Съгласно член 4 от Регламент (ЕС) 2019/516 на Европейския парламент и на Съвета (1) Комисията трябва да създаде официална експертна група, съставена от представители на всички държави членки и председателствана от представител на Комисията, като тази група представя на Комисията своите съвети и своето мнение във връзка със съпоставимостта, надеждността и изчерпателността на изчисленията на брутния национален доход (БНД), разглежда въпроси относно прилагането на Регламент (ЕС) 2019/516 и изготвя годишни становища за пригодността на данните за БНД, предоставяни от държавите членки за целите на собствените ресурси.
                  
               
                     (3)
                  
                  
                     Поради това е необходимо да се създаде експертна група („експертната група за БНД“) в областта на БНД и да се определят нейните задачи, структура и функциониране.
                  
               
                     (4)
                  
                  
                     Всяка година експертната група за БНД следва да изготвя становище за пригодността на данните за БНД, предоставяни от държавите членки на годишна основа за използване в системата на собствените ресурси на Европейския съюз.
                  
               
                     (5)
                  
                  
                     Експертната група за БНД следва да е съставена от експерти по националните сметки от националните статистически органи в държавите членки.
                  
               
                     (6)
                  
                  
                     Следва да се установят правилата за оповестяване на информация от страна на членовете на експертната група за БНД.
                  
               
                     (7)
                  
                  
                     Личните данни следва да се обработват в съответствие с Регламент (ЕС) 2018/1725 на Европейския парламент и на Съвета (2),
                  
               РЕШИ:
         
            Член 1
            Предмет
            Създава се експертна група за брутния национален доход към Комисията („експертната група за БНД“).
         
         
            Член 2
            Задачи
            Задачите на експертната група за БНД са следните:
            
                        а)
                     
                     
                        да представя на Комисията своите съвети и своето мнение, без да се засяга член 2, параграф 3 от Регламент (ЕС) № 549/2013 на Европейския парламент и на Съвета (3), във връзка със съпоставимостта, надеждността и изчерпателността на изчисленията на БНД;
                     
                  
                        б)
                     
                     
                        да разглежда въпроси относно прилагането на Регламент (ЕС) 2019/516;
                     
                  
                        в)
                     
                     
                        да разглежда на годишна основа данните, предоставяни в съответствие с член 2, параграф 2 от Регламент (ЕС) 2019/516, и доклада по член 2, параграф 3 от същия регламент относно източниците и методите за изчисление на БНД и компонентите му. Това годишно разглеждане формира базата за становището на експертната група за БНД относно пригодността на данните за БНД на държавите членки за целите на собствените ресурси във връзка със съпоставимостта, надеждността и изчерпателността. В това становище се посочват основните документи, на които се основава разглеждането;
                     
                  
                        г)
                     
                     
                        да оказва съдействие на Комисията при подготовката на законодателни предложения и инициативи във връзка с политиката относно хармонизирането на брутния национален доход по пазарни цени;
                     
                  
                        д)
                     
                     
                        да подпомага Комисията при подготовката на делегирани актове, които да се приемат в съответствие с Регламент (ЕС) 2019/516;
                     
                  
                        е)
                     
                     
                        да подпомага Комисията в началния етап от изготвянето на актовете за изпълнение, които да се приемат в съответствие с Регламент (ЕС) 2019/516, преди да се представят на Комитета на Европейската статистическа система в съответствие с Регламент (ЕС) № 182/2011 на Европейския парламент и на Съвета (4);
                     
                  
                        ж)
                     
                     
                        да улеснява обмена на опит и добри практики в областта на хармонизирането на брутния национален доход по пазарни цени;
                     
                  
                        з)
                     
                     
                        да представя на Комисията своите съвети по въпроси във връзка с ревизията на данните за БНД.
                     
                  
         
            Член 3
            Консултации
            Комисията може да се консултира с експертната група за БНД по всеки въпрос във връзка с брутния национален доход.
         
         
            Член 4
            Членство
            
               1.   Членовете са националните статистически органи на държавите членки, посочени в член 5, параграф 1 от Регламент (ЕО) № 223/2009 на Европейския парламент и на Съвета (5).
            
            
               2.   Националните статистически органи на държавите членки определят своите представители и гарантират, че тези представители осигуряват високо ниво на експертни знания при съставяне на националните сметки.
            
         
         
            Член 5
            Председател
            Експертната група за БНД се председателства от представител на Комисията (Евростат).
         
         
            Член 6
            Функциониране
            
               1.   Експертната група за БНД действа по искане на Комисията (Евростат) в съответствие с хоризонталните правила на Комисията за експертните групи (6) („хоризонталните правила“).
            
            
               2.   Заседанията на групата обикновено се провеждат в помещения на Комисията.
            
            
               3.   Комисията (Евростат) осигурява секретарските услуги. Длъжностни лица на Комисията от други служби, които проявяват интерес към работата на групата и подгрупите ѝ, могат да участват в техните заседания.
            
            
               4.   Със съгласието на Комисията (Евростат) групата може да реши обсъжданията ѝ да бъдат открити, като това решение се взима с обикновено мнозинство на членовете ѝ.
            
            
               5.   Протоколът от обсъжданията по всяка точка от дневния ред, съдържащ изразените в рамките на експертната група за БНД становища, е съдържателен и пълен. Протоколът се изготвя от секретариата под отговорността на председателя.
            
            
               6.   Когато е възможно, експертната група за БНД приема с консенсус своите становища, препоръки или доклади.
            
            
               7.   При гласуване резултатът се определя с обикновено мнозинство на членовете. Членовете, които са гласували против или са се въздържали, имат право към становищата, препоръките или докладите да бъде приложен документ, в който са обобщени мотивите за позицията им.
            
         
         
            Член 7
            Подгрупи
            Комисията (Евростат) може да създава подгрупи за разглеждане на конкретни въпроси въз основа на мандат от Комисията. Подгрупите функционират в съответствие с хоризонталните правила и се отчитат пред експертната група за БНД. Те се разпускат веднага след изпълнение на възложения им мандат.
         
         
            Член 8
            Поканени експерти
            Комисията (Евростат) може да покани експерти със специфични експертни знания по даден въпрос от дневния ред, които да вземат участие в работата на експертната група за БНД или подгрупите ѝ само по съответния въпрос.
         
         
            Член 9
            Наблюдатели
            
               1.   На организации или публични субекти, различни от органите на държавите членки, може да се предоставя статут на наблюдател в съответствие с хоризонталните правила, като за целта се отправя пряка покана.
            
            
               2.   Организациите или публичните субекти, определени за наблюдатели, посочват свои представители.
            
            
               3.   Председателят може да разреши на наблюдателите и техните представители да участват в разискванията на експертната група за БНД и да предоставят експертни знания. Те обаче нямат право на глас и не участват във формулирането на препоръки или мнения на експертната група за БНД.
            
         
         
            Член 10
            Процедурен правилник
            По предложение на Комисията (Евростат) и със съгласието ѝ, както и в съответствие с хоризонталните правила експертната група за БНД приема с обикновено мнозинство на своите членове процедурния си правилник въз основа на стандартния процедурен правилник за експертните групи.
         
         
            Член 11
            Професионална тайна и работа с класифицирана информация
            
               1.   За членовете на експертната група за БНД, техните представители, поканените експерти и наблюдателите се прилага задължението за опазване на професионалната тайна, което по силата на Договорите и правилата за тяхното прилагане важи за всички членове на институциите и техните служители, като се прилагат и правилата на Комисията относно сигурността по отношение на защитата на класифицираната информация на Съюза, предвидени в решения (ЕС, Евратом) 2015/443 (7) и (ЕС, Евратом) 2015/444 (8) на Комисията. При неспазване на тези задължения Комисията може да предприема съответните мерки.
            
            
               2.   Членовете на експертната група за БНД, техните представители, поканените експерти и наблюдателите спазват статистическата поверителност, установена в Регламент (ЕО) № 223/2009, и по-специално в член 20 („Защита на поверителни данни“) от него.
            
         
         
            Член 12
            Прозрачност
            
               1.   Експертната група за БНД се регистрира в Регистъра на експертните групи към Комисията и други подобни органи („Регистъра на експертните групи“). Имената на органите на държавите членки и имената на наблюдателите се публикуват в Регистъра на експертните групи.
            
            
               2.   След заседанията се публикуват всички съответни документи, включително дневния ред, протоколите и представените от участниците мнения, чрез специална връзка от Регистъра на експертните групи към специален уебсайт. Достъпът до тези специални уебсайтове не се обвързва с изискване за регистриране на съответното ползващо лице или с някакво друго ограничение. Дневният ред се публикува своевременно преди заседанието, а протоколите — в подходящ срок след него. Изключения от публикуването се предвиждат само в случаите, при които се счита, че оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001 на Европейския парламент и на Съвета (9).
            
         
         
            Член 13
            Разходи във връзка със заседанията
            
               1.   Участниците в дейностите на експертната група за БНД не получават възнаграждение за извършваните от тях услуги.
            
            
               2.   Пътните и дневните разноски на участниците в дейностите на експертната група за БНД и подгрупите могат да се възстановяват от Комисията в съответствие с разпоредбите, които са в сила в Комисията, и в рамките на наличните бюджетни кредити, отпуснати на службите на Комисията при годишната процедура за разпределение на ресурсите.
            
         
         
            Съставено в Брюксел на 17 май 2019 година.
            
               
                  За Комисията
               
               Marianne THYSSEN
            
         
         
            (1)  Регламент (ЕС) 2019/516 на Европейския парламент и на Съвета от 19 март 2019 г. относно хармонизирането на брутния национален доход по пазарни цени и за отмяна на Директива 89/130/ЕИО, Евратом на Съвета и Регламент (ЕO, Евратом) № 1287/2003 на Съвета (Регламент за БНД) (ОВ L 91, 29.3.2019 г., стр. 19).
         
            (2)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).
         
            (3)  Регламент (ЕС) № 549/2013 на Европейския парламент и на Съвета от 21 май 2013 г. относно Европейската система от национални и регионални сметки в Европейския съюз (ОВ L 174, 26.6.2013 г., стр. 1).
         
            (4)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).
         
            (5)  Регламент (ЕО) № 223/2009 на Европейския парламент и на Съвета от 11 март 2009 г. относно европейската статистика (ОВ L 87, 31.3.2009 г., стр. 164).
         
            (6)  Решение C(2016) 3301 на Комисията от 30 май 2016 г. за установяване на хоризонтални правила относно създаването и функционирането на експертните групи на Комисията.
         
            (7)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).
         
            (8)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (ОВ L 72, 17.3.2015 г., стр. 53).
         
            (9)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Изключенията са предназначени да защитят обществената сигурност, военните дела, международните отношения, финансовата, валутната или икономическата политика, частния живот и личната неприкосновеност, търговските интереси, съдебните процедури и правните становища, дейностите по инспектиране/разследване/одит и процеса на вземане на решения на институцията.